Az állampolgári jogok országgyűlési biztosa általános helyettesének
Jelentése
az OBH 3094/2004. sz. ügyben

Előadó: dr. Szathmári Réka
Az eljárás megindulása
Egy 1986-ban, Romániában, sorkatonai szolgálatának teljesítése idején „C” típusú járművezetői engedélyt szerző panaszos kérte segítségemet. Beadványa szerint Magyarországra települését követően, 1991-ben honosítás folytán – a hatályos jogszabályoknak megfelelően – megkapta a hazánkban „C” kategóriába tartozó gépjárművek vezetésére jogosító vezetői engedélyt. Az okmány érvényességi idejének lejártát követően (1993), azt nem hosszabbította meg. 2004 januárjában ismét szüksége lett a munkájához vezetői engedélyére, ám ekkor hiába kérte az illetékes okmányirodát a jogosítvány érvényességi idejének meghosszabbítására. Kérését azzal utasították el, hogy a hatályos jogszabály szerint csak annak lehet „C” kategóriába tartozó gépjármű vezetésére szóló jogosítványa, akinek már van „B” kategóriára érvényesített bejegyzése.
Mivel a panasz alapján a szerzett jogok sérelmének gyanúját megalapozó alkotmányos joggal összefüggő visszásság gyanúja merült fel, vizsgálatot indítottam.

Érintett alkotmányos jogok
Alkotmány 2. § (1) A Magyar Köztársaság független, demokratikus jogállam.

Alkalmazott jogszabályok
A közúti közlekedési igazgatási feladatokról, a közúti közlekedési okmányok kiadásáról és visszavonásáról szóló 35/2000. (XI. 30.) BM rendelet 3. számú melléklet
II. Jártassági feltételek
2. A „C” kategóriába, a „C1”, „D1” alkategóriába tartozó gépjármű vezetésére jogosító bejegyzést annak a személynek lehet érvényesíteni, aki „B” kategóriába tartozó járművek vezetésére érvényesített bejegyzéssel már rendelkezik.

A vizsgálat megállapításai
A panasz alapján állásfoglalást kértem a belügyminisztertől az ügyben. A Belügyminisztérium Közigazgatási Államtitkára válaszában elismerte, hogy a panaszost szerzett jog alapján – az egészségi alkalmasság igazolása mellett - megilleti „C” járműkategóriára érvényesített vezetői engedély. 
A félreértést a panaszos ügyében eljárt közlekedési igazgatási hatóság, - ami a Budapest XIV. kerületi Önkormányzat Okmányirodája volt – azzal okozta, hogy kiterjesztően értelmezte a Vezetői engedély honosításakor hatályos, a közúti közlekedési szakemberek képzéséről és vizsgáztatásáról szóló 1/1983. (VII.6.) KM rendelet 4.§-át, ami úgy rendelkezik, hogy „C” járműkategóriára vonatkozó vezetői tanfolyamon csak az vehet részt, akinek van „B” járműkategóriára érvényes vezetői engedélye. A panaszos esetében ugyanis nem tanfolyamon való részvételi kérelemről kellett dönteni, hanem a már meglévő „C” típusú vezetői engedély érvényességi idejének meghosszabbításáról.
Mivel a külföldön szerzett vezetői engedély 1991-ben történt honosításakor panaszos igazolta jogosultságát és a megszerzett jogot utóbb nem lehet korlátozni, megállapítottam, hogy a Budapest XIV. kerületi Önkormányzat Okmányirodájának az ügyben eljáró munkatársa a jogállamiságból fakadó jogbiztonság sérelmét okozta azzal, hogy az idézett rendelkezést kiterjesztően értelmezte. 
Tekintettel azonban arra, hogy a Belügyminisztérium Közigazgatási Államtitkára ezt felismerte és saját hatáskörében kezdeményezte a közlekedési igazgatási hatóságok egységes jogalkalmazói gyakorlatának kialakítását, továbbá intézkedett a panaszos fentiek szerinti tájékoztatására, mely szerint részére a „C” típusú vezetői engedély kiadható, ezért ombudsmani intézkedést nem tettem.

Budapest, 2004. december 10.

Takács Albert sk.